Source: https://domov.sme.sk/c/6224811/brtvu-odsudili-za-bmg-invest-a-horizont-slovakia-na-pat-rokov.html
Timestamp: 2017-05-27 21:44:38+00:00
Document Index: 643086

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

Brtvu odsúdili za BMG Invest a Horizont Slovakia na päť rokov - domov.sme.sk
Zobraziť všetky sekcie Brtvu odsúdili za BMG Invest a Horizont Slovakia na päť rokov
Dávid Brtva, ktorý čelí obžalobe z tunelovania nebankových subjektov BMG Invest a Horizont Slovakia, skončí vo väzení pre spreneveru 5,6 milióna korún. 20. jan 2012 o 10:59 SITA
Dávid Brtva.(Zdroj: TASR)Písmo:A-|A+220Kauza tunelovania nebankoviek BMG Invest a Horizont Slovakia stále nie je ukončená. Trojica obžalovaných spôsobila škodu vyše 26,5 milióna eur spoločnostiam BMG Invest a Horizont Slovakia. BRATISLAVA. Dávid Brtva, ktorý čelí spolu s Jozefom M. a Patrikom P. obžalobe z tunelovania nebankových subjektov BMG Invest a Horizont Slovakia, skončí vo väzení pre spreneveru 5,6 milióna korún (185 886 €). Najvyšší súd vo štvrtok zamietol Brtvovo odvolanie voči rozsudku Špecializovaného trestného súdu ako nedôvodné. Agentúre SITA to potvrdil prokurátor špeciálnej prokuratúry Ján Šanta. Brtva sa na štvrtkovom pojednávaní nezúčastnil, predložil PN, súd však konal v jeho neprítomnosti. Podľa Brtvovho obhajcu Romana Maťašovského sudca porušil zákon, jeho klient sa ospravedlnil riadne a včas, čo mal súd akceptovať. Dodal, že zrejme podajú dovolanie. Brtvu odsúdil Špecializovaný trestný súd v Pezinku na päťročný trest odňatia slobody v prvej skupine v novembri 2010. Podľa obžaloby vybral Brtva peniaze v jednej z dcérskych spoločností Horizontu - Horizont Investment and Consulting. Prípad bol súčasťou kauzy tunelovania nebankoviek, súd ho však na návrh prokurátora vyčlenil na samostatné konanie.
Kauza tunelovania nebankoviek BMG Invest a Horizont Slovakia stále nie je ukončená. Trojica obžalovaných v tejto kauze si už raz vypočula rozsudok, ale ten nenadobudol právoplatnosť. Špeciálny súd ich 27. apríla 2007 odsúdil za trestné činy založenia a zosnovania zločineckej skupiny a podvodu. Podľa obžaloby spôsobili škodu vyše 26,5 milióna eur spoločnostiam BMG Invest a Horizont Slovakia. Senát odsúdil Jozefa M. na 12 rokov, Dávida B. na 11 rokov a Patrika P. na 10 rokov. Obžalovaní sa proti rozsudku odvolali. Najvyšší súd SR ho zrušil a kauzu vrátil na opätovné prerokovanie. Nechajte si posielať ranný prehľad najdôležitejších správ e-mailom